作者:李益
標題:罷秩後入華山採茯苓逢道者
內容:委綬來名山，觀奇恣所停。山中若有聞，言此不死庭。遂逢五老人，一謂西嶽靈。或聞樵人語，飛去入昴星。授我出雲路，蒼然淩石屏。視之有文字，乃古黃庭經。左右長松列，動搖風露零。上蟠千年枝，陰虯負青冥。下結九秋霰，流膏為茯苓。取之砂石間，異若龜鶴形。況聞秦宮女，華髮變已青。有如上帝心，與我千萬齡。始疑有仙骨，煉魂可永寧。何事逐豪遊，飲啄以羶腥。神物亦自閟，風雷護此扃。欲傳山中寶，回策忽已暝。乃悲世上人，求醒終不醒。